Author: Peter
Last saved by: user UFT
Company: urad

Predkladacia správa

	Zákon č. 96/2002 Z. z. o dohľade nad finančným trhom a o zmene a doplnení niektorých zákonov v  znení zákona č 43/2004 Z. z. (ďalej len „zákon o dohľade“) v ustanovení § 4 ods. 1 písm. c) ukladá Úradu pre finančný trh predložiť vláde Slovenskej republiky polročnú správu o stave kapitálového trhu za prvý polrok kalendárneho roka každoročne do 31. októbra.

	Cieľom Polročnej správy o stave kapitálového trhu za prvý polrok 2004 je predstaviť a štatisticky zdokumentovať jeho aktuálnu situáciu v oblasti obchodovania, emitovania a verejnej ponuky cenných papierov a majetkových hodnôt, ako aj v oblasti kolektívneho investovania.

	Predložená správa je rozdelená do ôsmich častí. Prvá časť podáva obraz o slovenskom kapitálovom trhu v domácich a medzinárodných súvislostiach. Zásadnú zmenu pre slovenský kapitálový trh znamenal vstup Slovenskej republiky do Európskej únie dňa 1. mája 2004, ktorým sa jednak úplne otvoril slovenský trh pre zahraničné subjekty kapitálového trhu so sídlom v Európskej únii, jednak umožnil podnikať slovenským subjektom s príslušným povolením úradu na trhoch členských štátov Európskej únie. V častiach dva až štyri správa dokumentuje činnosť burzy cenných papierov, obchodníkov s  cennými papiermi, sprostredkovateľov investičných služieb a  Garančného fondu investícií. Piata časť je venovaná centrálnemu depozitárovi cenných papierov, ktorý svoju činnosť začal vykonávať v prvom polroku 2004. Šiesta časť je zameraná na verejné ponuky cenných papierov, ponuky na prevzatie a verejné ponuky majetkových hodnôt, pri ktorých sú zákonom ustanovené pre vyhlasovateľov týchto ponúk, ako aj pre emitentov cenných papierov povinnosti smerujúce k ochrane finančného trhu. V časti sedem sa správa podrobne venuje oblasti kolektívneho investovania, ktoré podobne ako v  predchádzajúcich rokoch, bolo aj v  prvom polroku 2004 rýchle sa rozvíjajúcim segmentom kapitálového trhu. Predmetom poslednej časti správy je prehľad legislatívneho  vývoja v  prvom polroku 2004 týkajúceho sa právneho rámca kapitálového trhu.

	V súlade s § 6 ods. 2 písm. g) zákona o dohľade Rada Úradu pre finančný trh prerokovala predloženú správu na svojom zasadnutí dňa 13. októbra 2004 a  prijala UZNESENIE Rady Úradu pre finančný trh č. 118/2004, ktorým schválila Polročnú správu o stave kapitálového trhu za prvý polrok 2004 bez pripomienok. Následne bola správa predložená na Úrad vlády Slovenskej republiky.

	Správa nemá dopad na štátny rozpočet ani zamestnanosť.

	Správa nebola zaslaná na pripomienkové konanie, nakoľko ide o  informatívny materiál, ktorý vláda berie len na vedomie.